Kry nou jou drankies by jou huis afgelewer!Checkers LiquorShop is die eerste Suid-Afrikaanse supermark wat nou in eksklusiewe samewerking met Mr D Food is. Teen die einde van hierdie jaar, net betyds vir die feesseisoen, sal klante hul yskoue drankies by Checkers LiquorShop kan bestel en dit dan deur Mr. D Food afgelewer kry. Die drankies sal dieselfde prys wees as wat dit in die winkel is, en 60 Checkers-winkels in die Wes-Kaap, Oos-Kaap, Gauteng en KwaZulu-Natal is al betrokke. Addisionele winkels sal in 2019 bygevoeg word. Neil Schreuder, hoof van strategie en innovering by die Shoprite‑groep, het gesê die verwikkeling is “innovering wat gerieflik is vir verbruikers in ons tydgedrukte samelewing”. “Dit gaan alles daaroor om vir ons klante die vinnigste diens op aanvraag te verskaf, en om uiteindelik hulle waardevolle tyd aan hulle terug te gee,” het hy gesê. Meer as een miljoen Suid-Afrikaners het reeds die Mr.D Food-app afgelaai. Dié app is reeds in vennootskap met meer as 2 600 restaurante, maar Checkers LiquorShop is die eerste drankwinkel wat bykom. “Dit sal ons in staat stel om vir ons klante selfs meer keuses en gerieflikheid te gee,” het Devin Sinclair, hoof van Mr. D Food, gesê. ŉ Verskeidenheid van alkoholiese drankies soos bier, wyn en sterk drank, asook nie-alkoholiese drankies soos sap, gaskoeldrank en water, sal beskikbaar wees vir bestelling vanaf die Mr. D Food-app.